સ્વામીશ્રી ભોજન અને મુલાકાત બાદ લોબીમાં રોસ્ટ્રમ ગોઠવેલું ત્યાં પધાર્યા. ખૂબ જ ઊલટભેર સ્વામીશ્રીએ આશીર્વાદ આપ્યા. આશીર્વાદ બાદ સ્વામીશ્રીની ઇચ્છા હતી કે યુવકોને પ્રસાદ આપવો. એટલે મેસૂબ લાવવામાં આવ્યો. સાથેના સેવક સંતને એમ કે સ્વામીશ્રીને તકલીફ ન પડે એટલે સ્વામીશ્રી માત્ર આશીર્વાદ આપે અને મેસૂરનો પ્રસાદ અન્ય સંતો આપે. એટલે મેસૂરની ચોકી થોડે દૂર રાખેલી. યુવકો વારાફરતી સ્વામીશ્રીનાં વ્યક્તિગત દર્શન કરવા આવવા લાગ્યા. સ્વામીશ્રી પ્રસાદની રાહ જુ એ. સ્વામીશ્રીએ કહ્યું, 'પ્રસાદ લાવો.' સેવક સંત કહે, 'અમે આપી દઈશું.' સ્વામીશ્રી ભાવમાં આવી ગયા અને રોસ્ટ્રમ ઉપર હાથ પછાડી આગ્રહપૂર્વક બોલ્યા, 'પારણાં મારે કરાવવાં છે. પ્રસાદ અહીં લાવ.' તરત જ પ્રસાદ સ્વામીશ્રીની નજીક લાવવામાં આવ્યો અને સ્વામીશ્રીએ એક એક યુવકને સ્વહસ્તે પ્રસાદ આપ્યો.